Новы краязнаўчы буклет падрыхтавала Браслаўская цэнтральная бібліятэка. Загадчык аддзела бібліятэчнага маркетынгу Ірына Макарэвіч і дырэктар ЦБС Браслаўскага раёна Вольга Ляснеўская паведамляюць, што буклет гэты з’яўляецца своеасаблівай краязнаўчай азбукай Браслаўшчыны. Тут у алфавітным парадку прыведзены звесткі аб 45 адметнасцях краю: гістарычных, культурных, прыродных, пра вядомых ураджэнцаў, пра падзеі і мясціны, пра святы і паселішчы… Да прыкладу, можна даведацца, адкуль пайшла назва вёскі Яя, чым адметны касцёл у Відзах, пра асаблівасці возера Цно. Кожны з артыкулаў азбукі дапоўнены ілюстрацыяй і вершаваным эпіграфам. У планах бібліятэкараў — праца над наступнымі выпускамі азбукі. Рэалізацыя гэтага праекта — адзін са складнікаў краязнаўчай эстафеты “Беларускае! Роднае! Сваё!”